任华
寄杜拾遗
杜拾遗，名甫第二才甚奇。任生与君别，别来已多时，
何尝一日不相思。杜拾遗，知不知？
昨日有人诵得数篇黄绢词，吾怪异奇特借问，
果然称是杜二之所为。势攫虎豹，气腾蛟螭，
沧海无风似鼓荡，华岳平地欲奔驰。曹刘俯仰惭大敌，
沈谢逡巡称小儿。昔在帝城中，盛名君一个。
诸人见所作，无不心胆破。郎官丛里作狂歌，
丞相阁中常醉卧。前年皇帝归长安，承恩阔步青云端。
积翠扈游花匼匝，披香寓直月团栾。英才特达承天眷，
公卿无不相钦羡。只缘汲黯好直言，遂使安仁却为掾。
如今避地锦城隅，幕下英僚每日相随提玉壶。
半醉起舞捋髭须，乍低乍昂傍若无。
古人制礼但为防俗士，岂得为君设之乎。
而我不飞不鸣亦何以，只待朝廷有知己。
已曾读却无限书，拙诗一句两句在人耳。
如今看之总无益，又不能崎岖傍朝市。且当事耕稼，
岂得便徒尔。南阳葛亮为友朋，东山谢安作邻里。
闲常把琴弄，闷即携樽起。莺啼二月三月时，
花发千山万山里。此时幽旷无人知，火急将书凭驿使，
为报杜拾遗。